Fire romaer blev i dag idømt mellem 60 og 30 dages fængsel samt udvisning. De havde stjålet en pung fra en ældre dame indeholdende 20 kroner, samt forsøgt at hæve penge fra hendes dankort, men uden held

FREDERIKSBERG RET (Ekstra Bladet): Fire rumænere blev i dag idømt mellem 60 og 30 dages fængsel for tyveri og udvist med indrejse-forbud i seks år.

De stjal en pung med 20 kroner fra en 88-årig dame i Fakta på Frederikssundsvej i Brønshøj. Den ene af de dømte tog de 20 kroner fra pungen, og en anden forsøgte at hæve fra kvindens dankort.

Kortet blev dog afvist, og de fire rumænere fik ikke andet med sig end 20 kroner.

De dømte var tre rumænske mænd og en rumænsk kvinde, som nu alle fire er smidt ud af landet.

Var sulten

I retten kom det frem, at to af de nu dømte allerede havde erkendt sig skyldige i tyveri og forsøg på at hæve penge fra kvindens dankort.

Kvinden tog i følge sin egen forklaring pungen fra den ældre kvindes lomme, fordi hun var sulten og manglede penge.

I pungen var der kun 20 kroner, som den rumænske kvinde tog.

Herefter gav hun pungen videre til en af de andre dømte, som senere forsøgte at hæve penge fra dankortet, men uden held.'

Ville bare købe chips

Han forklarede i retten, at han ikke var klar over, at den rumænske kvinde ville stjæle pungen, da de begge var inde i Fakta sammen.

- Jeg gik først ind i butikken og så kom hun. Vi havde ikke aftalt at gå der ind sammen, fortæller rumæneren.

I følge hans forklaring skulle han blot i Fakta for at købe chips.

Han erkendte dog alligevel, at han havde forsøgt at hæve penge på den 88-åriges kort, da han fik dankortet stukket i hånden.

Nægtede sig skyldige

De to yderligere dømte i sagen nægtede sig skyldige.

Den ene havde kørt bilen, som de fire rumænere ankom til Fakta i og kørte videre til Danske Bank, hvor de forsøgte at hæve penge.

Han nægtede dog, at han kendte noget til tyveriet og aldrig havde set pungen. I følge hans forklaring var han blot kørt med dem, fordi han var sulten.

Den sidste dømte i sagen nægtede sig også skyldig. Han steg ud af bilen, da de fire rumænere ankom til Fakta, hvor han gik hen og købte en kebab, mens han stod ude foran Fakta.

I følge hans forklaring vidste han heller ikke, hvad der foregik inde i Fakta.

Opdaget af politiet

Hele seancen foran Fakta og ved Danske Bank blev dog set at en patrulje.

En politiassistent vidnede i retten, hvor han fortalte, at det var tydeligt, at de fire rumænere havde organiseret tyveriet, og at de sidste to ikke blot var med, fordi de var sultne.

- Jeg havde på fornemmelsen, at han stod og holdt øje. Han står ved boden og spiser, men går væk fra boden og kigger direkte på indgangen mod forretningen.

- I mine øjne fungerede han som vagt, fortalte politiassistenten i retten.

Klassisk setup

Trods de to rumænere, der holdt vagt og fungerede som chauffør, begge mente, at de ingen anelse havde om, hvad der foregik og kun var med, fordi de var sultne, mente retsformanden, at de var medskyldige i tyveri.

- Der er tale om et klassisk setup. Man har altid en chauffør og en vagt med, sagde retsformanden, da dommen faldt.